KLASA: P-362/23

URBROJ: 711-02-01/07-2024-05

Zagreb, 29. svibnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Katarine Crljenko, OIB: …….., članice uprave-direktorice trgovačkog društva ČISTOĆA POVLJANA d.o.o. za komunalne usluge,** pokrenutom po službenoj dužnosti na radnom sastanku 31. siječnja 2024. pod oznakom KLASA: P-362/23, na 52. sjednici održanoj 29. svibnja 2024., donosi sljedeću

**ODLUKU**

1. **Propustom pravovremenog podnošenja imovinske kartice za 2022. godinu, obveznica Katarina Crljenko, članica uprave-direktorica trgovačkog društva ČISTOĆA POVLJANA d.o.o. za komunalne usluge, počinila je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obveznici Katarini Crljenko izriče se opomena.**

Obrazloženje

Povjerenstvo je uvidom u Registar obveznika koji ustrojava, utvrdilo da je obveznica Katarina Crljenko, u smislu ZSSI-a, obnašala dužnost članice uprave-direktorice trgovačkog društva ČISTOĆA POVLJANA d.o.o. za komunalne usluge od 25. prosinca 2021., dok je uvidom u Registar imovinskih kartica, koji također ustrojava Povjerenstvo, kao i uvidom u Odluku o razrješenju direktorice društva ČISTOĆA POVLJANA d.o.o. od 12. lipnja 2023., donesenu od strane načelnika Općine Povljana, kao predstavnika osnivača tog društva, pod oznakom KLASA: 112-07/23-01/1, URBROJ: 2198-25-02-1-23-1, utvrđeno da je obveznica navedenu dužnost obnašala do 12. lipnja 2023.

Uvidom u sudski registar Trgovačkog suda u Zadru utvrđeno je da je jedini član trgovačkog društva ČISTOĆA POVLJANA d.o.o. Općina Povljana. S obzirom na navedeno, utvrđeno je da je Katarina Crljenko obveznica ZSSI-a sukladno članku 3. stavku 1. točki 40. tog Zakona pa da je kao takva dužna postupati sukladno odredbama istog.

Povjerenstvo je uvidom u Registar imovinskih kartica utvrdilo kako obveznica Katarina Crljenko, članica uprave-direktorica trgovačkog društva ČISTOĆA POVLJANA d.o.o. za komunalne usluge, nije podnijela imovinsku karticu za 2022. godinu do 31. siječnja 2023. te je po službenoj dužnosti pokrenulo postupak protiv obveznice sukladno članku 41. stavku 1. ZSSI-a.

Slijedom navedenog, Povjerenstvo je na stručnom radnom sastanku Povjerenstva održanom dana 31. siječnja 2024. utvrdilo postojanje pretpostavki za pokretanje postupka vezano za moguću povredu članka 10. stavka 4. ZSSI-a, kojim je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu. Povjerenstvo je o istome obavijestilo obveznicu obaviješću KLASA: P-362/23, URBROJ: 711-02-01/02-2024-03 od 31. siječnja 2024. Navedenom obavijesti obveznica je pozvana da se, u roku od 15 dana od dostave obavijesti, očituje na činjenična utvrđenja iz te obavijesti.

Obveznica se na navedenu obavijest nije očitovala u ostavljenom roku, niti je to učinila naknadno, pa je stoga Povjerenstvo nastavilo postupak posebno cijeneći tu okolnost sukladno članku 42. stavku 4. ZSSI-a, a na što je obveznica u obavijesti bila upozorena.

Dakle, Povjerenstvo ističe kako je člankom 10. stavkom 4. ZSSI-a propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da ako obveznik podnosi imovinsku karticu nakon isteka rokova propisanih stavcima 2. i 3. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku, dok se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. tog Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da je obveznica 5. svibnja 2022. podnijela imovinsku karticu povodom stupanja na dužnost članice uprave-direktorice trgovačkog društva ČISTOĆA POVLJANA d.o.o., zatim da je 25. veljače 2024. podnijela imovinsku karticu za 2022. godinu povodom godišnje obveze podnošenja imovinske kartice sa stanjem na dan 31. prosinca 2022., kao i da je 12. ožujka 2024. podnijela imovinsku karticu povodom prestanka obnašanja dužnosti članice uprave-direktorice trgovačkog društva ČISTOĆA POVLJANA d.o.o.

Dakle, iako je obveznica bila obvezna podnijeti imovinsku karticu za 2022. godinu do 31. siječnja 2023., ista je to učinila tek 25. veljače 2024. Stoga je utvrđeno da je obveznica takvim svojim propustom počinila počinila povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a, opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obveznici protiv koje se do sada nisu vodili postupci pred Povjerenstvom, zatim da je redovito ispunjavala obveze podnošenja imovinskih kartica, kao i da je, iako uz znatno kašnjenje, naknadno ipak podnijela predmetnu imovinsku karticu za 2022. godinu. Stoga je Povjerenstvo za opisanu povredu smatralo opravdanim obveznici izreći sankciju opomene.

Slijedom navedenog, Povjerenstvo je odlučilo kako je navedeno u izreci ove odluke.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Katarina Crljenko, osobnom dostavom

2. Objava na mrežnim stranicama Povjerenstva nakon uredne dostave obveznici

2. Pismohrana